मछिन्द्र माईभ्याली गोल्डकपको फाइनलमा
सहिद स्मारक ‘ए’ डिभिजन लिग विजेता मछिन्द्र क्लब बुधबार इलाममा जारी छैटौं माईभ्याली गोल्डकप फुटबलको फाइनलमा पुगेको छ । दार्जिलिङको मानेभन्ज्याङ फुटबल क्लबलाई ३–० ले पराजित गर्दै मछिन्द्र उपाधि नजिक पुगेको हो । 
इलाम — सहिद स्मारक ‘ए’ डिभिजन लिग विजेता मछिन्द्र क्लब बुधबार इलाममा जारी छैटौं माईभ्याली गोल्डकप फुटबलको फाइनलमा पुगेको छ । दार्जिलिङको मानेभन्ज्याङ फुटबल क्लबलाई ३–० ले पराजित गर्दै मछिन्द्र उपाधि नजिक पुगेको हो । मछिन्द्रबाट दुई गोल रेजिन सुब्बाले गरेका थिए । अर्को गोल एडिलाजा सोमिडेको नाममा रह्यो । पहिलो हाफको १९ औं मिनेटमा मछिन्द्रका रन्जित धिमालले दिएको पासमा पेनाल्टी क्षेत्र नजिकैबाट रेजिनले आकर्षक गोल गरेका हुन् । त्यसको दुई मिनेटभित्र रन्जितको कर्नरमा एडिलाजाले हेडमार्फत दोस्रो गोल गरेका थिए । मछिन्द्रले नियन्त्रणमा लिएको खेलमा ८६ औं मिनेटमा रेजिनले वान भर्सेस वानको अवस्थामा गोल गर्दै अग्रता बढाए । खेलमा मछिन्द्रका देवेन्द्र तामाङ म्यान अफ द म्याच घोषित भए । मानेभन्ज्याङको हारसँगै भारतका चारै टिम बाहिरिएका छन् । कोलकाताको मोहम्मडन, सिक्किमको ग्यान्टोक सिटी र नागाल्यान्डको कोहिमा इगल फुटवल क्लब पहिलो चरणबाटै बाहिरिए । मछिन्द्रले खेल अवधिभर नै मानेभन्ज्याङलाई दबाबमा राख्यो । अनुभवी खेलाडीले भरिएको मछिन्द्रका लागि विमल घर्तीमगरले पाएका केही अवसर गोलमा परिणत गर्न सकेनन् । तीन अफ्रिकन खेलाडीसहित मैदान उत्रिएको मछिन्द्रले पहिलो खेलमा भन्दा सुधारिएको प्रदर्शन गरेको थियो । ‘विपक्षी टिमको कमजोरीको पर्याप्त फाइदा उठायौं,’ मछिन्द्रका प्रशिक्षक प्रवेश कटुवालले भने, ‘पहिलो हाफमा नै दुई गोल निकाल्न सफल भएकाले सहज भयो ।’मानेभन्ज्याङका प्रशिक्षक रिवाङ भुटियाले खेलाडीले राम्रो प्रदर्शन गरे पनि जित निकाल्न नसकेको बताए । ‘अर्को वर्ष बलियो टिमका साथ सहभागी हुनेछौं,’ उनले भने । बुधबार आयोजक माईभ्याली फुटबल क्लब र त्रिभुवन आर्मी क्लबबीच दोस्रो सेमिफाइनल हुनेछ ।